pythainlp/thaigov-v2-corpus-22032023 huggingface dataset:
วันพฤหัสบดีที่ 28 เมษายน 2565
นายกรัฐมนตรีชื่นชม วิทยาลัยดุริยางคศิลป์ ม.มหิดล ได้รับการจัดอันดับให้เป็น ม.ด้านศิลปะการแสดงที่ดีที่สุดเป็นอันดับ 47 ของโลก
นายกรัฐมนตรีชื่นชม วิทยาลัยดุริยางคศิลป์ ม.มหิดล ได้รับการจัดอันดับให้เป็น ม.ด้านศิลปะการแสดงที่ดีที่สุดเป็นอันดับ 47 ของโลก
วันที่ 28 เมษายน 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมชื่นชม และแสดงความยินดีกับวิทยาลัยดุริยางคศิลป์ มหาวิทยาลัยมหิดล ที่ได้รับการจัดอันดับให้เป็นมหาวิทยาลัยด้านศิลปะการแสดง (Performing Arts) ที่ดีที่สุดเป็นอันดับ 47 ของโลก ซึ่งเป็นการติดท็อป 50 เป็นครั้งแรก จากการจัดอันดับมหาวิทยาลัยโลกโดย “QS World University Rankings by Subject 2022” ถือเป็นความสำเร็จ และเป็นความภูมิใจของคนไทยทุกคน สะท้อนถึงศักยภาพและคุณภาพของสถาบันการศึกษาทางดนตรีของไทย ที่พร้อมเพิ่มขีดความสามารถในการแข่งขันระดับนานาชาติ
รัฐบาลให้ความสำคัญ ผลักดันให้ Soft Power เกิดประโยชน์ทางเศรษฐกิจ โดยเฉพาะวัฒนธรรมทางดนตรี มุ่งหวังให้เป็นสะพานเชื่อมวัฒนธรรมไทยสู่สากล ส่งเสริม Soft Power ของไทยให้เป็นที่รู้จักทั่วโลก พร้อมผลักดันให้คนไทยเข้าถึงวัฒนธรรมดนตรีคลาสสิก และขับเคลื่อนอุตสาหกรรมด้านศิลปะการแสดงของไทยออกสู่ตลาดโลกมาอย่างต่อเนื่อง สิ่งสำคัญ การพัฒนาทางด้านศิลปะและการแสดงจะเป็นการสร้างเศรษฐกิจและรายได้เข้าสู่ประเทศในรูปแบบใหม่ ทั้งนี้ ต้องอาศัยความร่วมมือของทุกภาคส่วนร่วมมือพัฒนาต่อยอดให้เกิดเป็นผลอย่างเป็นรูปธรรม สร้างสรรค์พัฒนาให้เกิดการยอมรับในต่างประเทศ เพื่อจะขยายโอกาส สร้างผลกระทบที่ดีต่อประเทศไทย
"การพัฒนา “Soft Power” ของประเทศไทยให้แข็งแรงยิ่งขึ้น คนไทยทุกคนต้องมีความเชื่อในศักยภาพของคนไทย รวมทั้งต้องมีวิสัยทัศน์ในการพัฒนาต่อยอดเพื่อสร้างประโยชน์ให้กับประเทศชาติอย่างแท้จริง และด้วยความสามารถ ทีมงานบุคลากรเบื้องหลังที่มีทักษะ และเชี่ยวชาญ รวมถึงการสนับสนุนของภาครัฐจะเป็นการสร้างโอกาสและช่องทางใหม่ๆ ในการผลักดันอุตสาหกรรมสร้างสรรค์ ให้กลายเป็นสินค้าทางส่งออกทางวัฒนธรรมสำคัญของไทย นำรายได้เข้าประเทศและขับเคลื่อนเศรษฐกิจไทยให้สอดคล้องกับนโยบายของนายกรัฐมนตรี" นางสาวรัชดาฯ กล่าว
.........................
วันพุธที่ 7 กรกฎาคม 2564
รวมพลังส่งต่อความช่วยเหลือ สำนักงานปลัดกระทรวงกลาโหม รับมอบสิ่งของอุปโภคสู้ภัย โควิด-19
พลเอก ชูชาติ บัวขาว รองปลัดกระทรวงกลาโหม ในฐานะ ผู้อำนวยการศูนย์อำนวยการแก้ไขปัญหาโควิด-19 สำนักงานปลัดกระทรวงกลาโหม
รับมอบสิ่งของอุปโภคเพื่อสนับสนุนการดำเนินการการแก้ไขปัญหาการแพร่ระบาดของโรคติดเชื้อไวรัสโควิด-19 ของ สป. โดยมีผู้ประสงค์จะบริจาคสิ่งของอุปโภค ดังนี้ คุณวรวรรณ ชิตอรุณ รองปลัดกระทรวงอุตสาหกรรมมอบหน้ากากอนามัย N95 จำนวน 20,000 ชิ้น คุณสมชาย ศุภสัญญา ประธานกรรมการ บริษัท จินหมิง กรุ๊ป (ประเทศไทย)จำกัด มอบหน้ากากอนามัย จำนวน 60,000 ชิ้น และเครื่องพ่นยาทางการเกษตร KUMAKAI เพื่อใช้สำหรับพ่นฆ่าเชื้อโควิด - 19 ดร.สรณ์พิจักษณ์ และคุณบุญณดา มีนิล ประธานบริษัท เอ ยูเอสเอ จำกัด มอบสบู่สมุนไพร จำนวน 20 ลัง รวม 7,200 ก้อน และคุณวันชัย หลิว มอบเจลแอลกอฮอล์ ขนาด 550 มล. จำนวน 192ขวด
ทั้งนี้ กรมการสรรพกำลังกลาโหม/ ศูนย์บริหารจัดการทรัพยากร ศูนย์อำนวยการแก้ไขปัญหา COVID-19 สำนักงานปลัดกระทรวงกลาโหม จะดำเนินการบริหารจัดการ สิ่งของอุปโภคที่ได้รับไปใช้ในภารกิจป้องกันและแก้ไขการแพร่ระบาดของโรคโควิด-19 ที่กำลังเป็นปัญหาอยู่ ในขณะนี้
วันพฤหัสบดีที่ 28 ตุลาคม 2564
พิธีรับมอบสื่อการสอน “เรื่องต้องรู้ก่อนการประกอบอาชีพ” และเงินบริจาคเข้ากองทุนกำลังใจในพระดำริพระเจ้าหลานเธอ พระองค์เจ้าพัชรกิติยาภา
พิธีรับมอบสื่อการสอน “เรื่องต้องรู้ก่อนการประกอบอาชีพ” และเงินบริจาคเข้ากองทุนกำลังใจในพระดำริพระเจ้าหลานเธอ พระองค์เจ้าพัชรกิติยาภา
ในวันพฤหัสบดีที่ ๒๘ ตุลาคม ๒๕๖๔ เวลา ๑๑.๒๐ น. พลอากาศโท สมคิด สุขบาง รองประธานคณะกรรมการกองทุนกำลังใจในพระดำริพระเจ้าหลานเธอ พระองค์เจ้าพัชรกิติยาภา ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม นางจิรภา สินธุนาวา ผู้ตรวจราชการกระทรวงยุติธรรม รองประธานคณะกรรมการกองทุนกำลังใจฯ พร้อมด้วย คณะกรรมการกองทุนกำลังใจฯ เข้าร่วมพิธีรับมอบสื่อการสอน “เรื่องต้องรู้ก่อนการประกอบอาชีพ” จำนวน ๓๔ ชุด เพื่อใช้ในการให้ความรู้และส่งเสริมวิทยากรเพื่อเข้ามาอบรมให้แก่ผู้ต้องขัง จากนางสาวนิภา วนิชวัฒน์ ผู้อำนวยการอาวุโส สายงานกิจกรรมเพื่อสังคม บริษัท เงินติดล้อ จำกัด (มหาชน) ซึ่งที่ผ่านมาโครงการกำลังใจฯ ได้รับการสนับสนุนอย่างดีจากบริษัท เงินติดล้อ จำกัด (มหาชน) ในการพัฒนาผลงานร่วมกันอย่างต่อเนื่องเสมอมา ประกอบกับปัจจุบันสถานการณ์การแพร่ระบาดของเชื้อไวรัสโคโรนา 2019 (โควิด-19) ทำให้การเข้าไปในเรือนจำเพื่อให้ความรู้แก่ผู้ต้องขังนั้นไม่สามารถทำได้ จึงเล็งเห็นว่า การใช้สื่อการเรียนการสอนที่เป็นแบบวิดีทัศน์จะสามารถให้ความรู้แก่ผู้ต้องขังได้อย่างต่อเนื่อง
นอกจากนี้ กองทุนกำลังใจฯ ยังได้รับมอบเงินบริจาค จำนวน ๓๐๐,๐๐๐ บาท จากมูลนิธิเจ้าพระยาอภัยราชาสยามานุกูลกิจ โดยมี เคานต์เจอรัล แวน เดอ สตราเทน พอนโธส ประธานมูลนิธิฯ พร้อมด้วยหม่อมราชวงศ์ปรียนันทนา รังสิต รองประธานมูลนิธิฯ นางเตือนใจ สินธุวณิก และ ดร.จินตนันท์ ชญาต์ร ศุภมิตร กรรมการมูลนิธิฯ เป็นตัวแทนในการมอบเงินบริจาค ซึ่งมูลนิธิเจ้าพระยาอภัยราชาสยามานุกูลกิจ เป็นมูลนิธิที่ก่อตั้งขึ้นมาเพื่อระลึกถึงเจ้าพระยาอภัยราชาสยามานุกูลกิจ (คุสตาฟ โรลิน ยัคมินส์) ผู้มีบทบาทสำคัญในการพัฒนาระบบกฎหมายและการบริหารราชการของไทย ในสมัยพระบาทสมเด็จพระจุลจอมเกล้าเจ้าอยู่หัว ซึ่งปัจจุบันมูลนิธิฯ ดังกล่าวให้ความความสำคัญกับเรื่องการช่วยเหลือด้านการศึกษา และด้านกฎหมาย
วันพุธที่ 25 พฤษภาคม 2565
โฆษกรัฐบาลจวก “เพื่อไทย” จ้องแต่จะเล่นเกมการเมือง ไม่สนประชาชนที่กำลังรอจัดสรรงบประมาณเข้าไปแก้ปัญหาความเดือดร้อนให้
โฆษกรัฐบาลจวก “เพื่อไทย” จ้องแต่จะเล่นเกมการเมือง ไม่สนประชาชนที่กำลังรอจัดสรรงบประมาณเข้าไปแก้ปัญหาความเดือดร้อนให้
วันนี้ (25 พฤษภาคม 2565) นายธนกร วังบุญคงชนะ โฆษกประจำสำนักนายกรัฐมนตรี กล่าวถึงกรณีที่ นพ.ชลน่าน ศรีแก้ว หัวหน้าพรรคเพื่อไทย ระบุว่า หากร่างพระราชบัญญัติงบประมาณรายจ่ายประจำปีงบประมาณ 2566 ไม่ผ่านการรับรองของสภาฯ ไม่ว่าจะในวาระรับหลักการ หรือเสร็จสิ้นวาระที่ 3 รัฐบาลจะต้องแสดงความรับผิดชอบ หากไม่ลาออกก็ต้องยุบสภาฯ ว่า แทนที่วันนี้ฝ่ายค้านจะคิดว่า จะเสนอแนะรัฐบาลอย่างไรเพื่อให้งบประมาณลงไปถึงประชาชนให้มากที่สุด กลับคิดถึงแต่เมื่อไรจะยุบสภาฯ เมื่อไรจะได้กลับมามีอำนาจอีกครั้ง เป็นการแสดงให้ประชาชนได้เห็นอย่างชัดเจนว่า ฝ่ายค้านในวันนี้ไม่สามารถฝากผีฝากไข้อะไรได้อีกแล้ว เพราะวันๆ จ้องแต่หาโอกาสและช่องทางให้ตัวเองได้กลับมาเป็นรัฐบาลอีกครั้งโดย ไม่สนใจแม้กระทั่งว่าประชาชนกำลังรอเม็ดเงินเพื่อเข้าไปแก้ปัญหาความเดือดร้อนให้กับเขาอยู่ ซึ่งเป็นเรื่องที่น่าผิดหวังอย่างยิ่ง อย่างไรก็ตาม มั่นใจว่าร่างพระราชบัญญัติงบประมาณรายจ่ายประจำปีงบประมาณ 2566 จะผ่านการพิจารณาของสภาฯ อย่างแน่นอน
ส่วนกรณีที่นายสมชัย ศรีสุทธิยากร สมาชิกพรรคเสรีรวมไทย ระบุว่า วันนี้ความต่างของเสียงฝ่ายรัฐบาลและฝ่ายค้านอยู่แค่ 14 เสียง หากเปลี่ยนเกิน 7 เสียงก็จบนั้น นายธนกร กล่าวว่า ไม่แปลกใจที่นายสมชัยเข้าๆ ออกๆ เป็นสมาชิกพรรคการเมืองมาแล้วหลายต่อหลายพรรค เพราะมองอะไรแค่เผินๆ วิจารณ์จากตัวเลขเท่าที่เห็น ทั้งๆ ที่ในความเป็นจริงอาจจะมีฝ่ายค้านอีกหลายเสียงที่เห็นว่า การกระทำของฝ่ายค้านในขณะนี้ไม่เกิดประโยชน์อะไรกับประเทศ มีแต่กำลังจะสร้างความเดือดร้อนให้กับประชาชนเพิ่มมากขึ้นไปอีก แล้วหันมาโหวตสนับสนุนรัฐบาลก็เป็นได้ ที่สำคัญ หาก ส.ส.คนไหนจ้องแต่จะเล่นเกมการเมือง โดยไม่สนว่าประชาชนกำลังรอการจัดสรรงบประมาณเพื่อเข้าไปแก้ไขปัญหาความเดือดร้อนให้กับเขาอยู่ การเลือกตั้งสมัยหน้าก็อาจไม่ได้กลับเข้าสู่สภาฯ อีกก็เป็นได้
วันพุธที่ 24 พฤศจิกายน 2564
รองอธิบดีกรมการข้าวณัฏฐกิตติ์ มุ่งเชื่อมโยงตลาดข้าวอินทรีย์
รองอธิบดีกรมการข้าวณัฏฐกิตติ์ มุ่งเชื่อมโยงตลาดข้าวอินทรีย์ หวังกระตุ้นราคาข้าวอินทรีย์ให้สูงขึ้น
วันพุธที่ 24 พฤศจิกายน 2564 นายณัฏฐกิตติ์ ของทิพย์ รองอธิบดีกรมการข้าว ร่วมเป็นเกียรติในกิจกรรมรับซื้อผลผลิตข้าวอินทรีย์ ของกลุ่มวิสาหกิจชุมชนข้าวอินทรีย์เมืองเขมราฐธานี โดยมี ผู้อำนวยการศูนย์เมล็ดพันธุ์ข้าวและศูนย์วิจัยข้าวในภาคตะวันออกเฉียงเหนือ พร้อมด้วย นายสุเทพ คงมาก นายกกิตติมศักดิ์สมาคมชาวนาและเกษตรกรไทย และกรรมการผู้ทรงคุณวุฒินโยบายและบริหารข้าวแห่งชาติ (นบข.) ตลอดจนเกษตรกรในพื้นที่ร่วมกิจกรรม ณ ที่ทำการกลุ่มวิสาหกิจชุมชนข้าวอินทรีย์เมืองเขมราฐธานี ตำบลขามป้อม อำเภอเขมราฐ จังหวัดอุบลราชธานี
นายณัฏฐกิตติ์ กล่าวว่า พลเอกประยุทธ์ จันทร์โอชา นายกรัฐมนตรี มีความเป็นห่วงพี่น้องชาวนาไทยและสืบเนื่องจากพลเอกฉัตรชัย สาริกัลยะ สมัยซึ่งดำรงตำแหน่งรัฐมนตรีว่าการกระทรวงเกษตรและสหกรณ์ มีแนวนโยบายให้กรมการข้าวดำเนินโครงการส่งเสริมการผลิตข้าวอินทรีย์ พื้นที่เป้าหมาย 1 ล้านไร่ โดยมีวัตถุประสงค์เพื่อส่งเสริมกลุ่มเกษตรกรผลิตข้าวอินทรีย์ตามมาตรฐานข้าวอินทรีย์ของกระทรวงเกษตรและสหกรณ์ และเพื่อขยายพื้นที่การผลิตข้าวให้ได้การรับรองมาตรฐานข้าวอินทรีย์ นอกจากนั้นเพื่อให้เกิดการเชื่อมโยงตลาด กรมข้าวจึงนำร่องในพื้นที่อำเภอเขมราฐ จังหวัดอุบลราชธานี ณ กลุ่มวิสาหกิจชุมชนข้าวอินทรีย์เมืองเขมราฐธานี ในการรับซื้อผลผลิตข้าวอินทรีย์ซึ่งถือเป็นที่แรกของประเทศไทย เพื่อเป็นการสนับสนุนและส่งเสริมให้เกษตรกรหันมาปลูกข้าวอินทรีย์ ที่จะทำให้เกษตรกรผู้ทำนามีรายได้ที่เพิ่มขึ้น มีความเป็นอยู่ที่ดีขึ้น รวมทั้งด้านสุขภาพที่ดีจากการบริโภคข้าวที่ปลอดจากสารตกค้างและมลพิษ
รองอธิบดีกรมการข้าว กล่าวต่อไปว่า กรมการข้าวมีเป้าหมายจะจัดตั้งศูนย์ข้าวชุมชนในพื้นที่อำเภอเขมราฐ เพื่อรองรับการผลิตและกระจายเมล็ดพันธุ์ข้าวอินทรีย์ในภาคอีสานต่อไปในอนาคต โดยกรมการข้าวจะให้การสนับสนุนเมล็ดพันธุ์ต้นทุน และเครื่องจักรกลการเกษตร โดยกลุ่มวิสาหกิจชุมชนข้าวอินทรีย์เมืองเขมราฐธานีจะรับซื้อผลผลิตข้าวอินทรีย์ที่ได้ผ่านการตรวจรับรองระบบกลุ่มตามมาตรฐานข้าวอินทรีย์ ในราคาสูงถึงตันละ 2,000 บาท และจะรับซื้อผลผลิตข้าวอินทรีย์ในระยะปรับเปลี่ยนในราคาตันละ 500 บาท
วันจันทร์ที่ 1 พฤศจิกายน 2564
​โฆษกรัฐบาลเผย บรรยากาศเปิดประเทศส่งสัญญาณบวก   นักท่องเที่ยวทยอยเดินทางเข้าไทย นักเรียนเริ่มเข้าเรียนวันแรกในบางพื้นที่แล้ว นายกฯ สั่งคุมเข้ม ทุกฝ่ายต้องร่วมด้วยช่วยกัน
​โฆษกรัฐบาลเผย บรรยากาศเปิดประเทศส่งสัญญาณบวก   นักท่องเที่ยวทยอยเดินทางเข้าไทย นักเรียนเริ่มเข้าเรียนวันแรกในบางพื้นที่แล้ว นายกฯ สั่งคุมเข้ม ทุกฝ่ายต้องร่วมด้วยช่วยกัน
นายธนกร วังบุญคงชนะ โฆษกประจำสำนักนายกรัฐมนตรี เผยว่า จากการเปิดประเทศเพื่อรับนักท่องเที่ยวที่เดินทางมาจากประเทศต่าง ๆ ในวันที่ 1 พฤศจิกายน 2564 บรรยากาศเป็นไปอย่างคึกคัก โดยท่าอากาศยานสุวรรณภูมิมีนักท่องเที่ยวจากสายการบินต่างประเทศต่างๆ ทยอยเดินทางเข้าไทย โดยเที่ยวบินแรกที่เดินทางเข้าไทย คือเที่ยวบิน ที่ NH 805 เดินทางจากสนามบินโตเกียวนาริตะ ประเทศญี่ปุ่น พร้อมผู้โดยสาร 43 คน เป็นคนไทย 32 คน และชาวต่างชาติอีก 11 คน โดย ทั้งหมดถูกตรวจคัดกรองโรคโควิด-19 อย่างเข้มข้นซึ่งเจ้าหน้าที่ท่าอากาศยานสุวรรณภูมิปฏิบัติงานด้วยความรัดกุมสวมชุด PPE อำนวยความสะดวก ตรวจสอบเอกสารและคัดกรองผู้โดยสารตามแนวทางป้องกันการแพร่ระบาดโรคโควิด-19 อย่างเข้มงวด โดยวันนี้จะมีทั้งหมด 61 เที่ยวบินที่เป็นเที่ยวบินโดยสารส่วนใหญ่เป็นเที่ยวบินจากยุโรปเป็นหลัก ขณะที่จำนวนผู้โดยสารเป็นนักท่องเที่ยวต่างชาติประมาณ 2,300 คนและคนไทยเดินทางกลับจากต่างประเทศอีกบางส่วนรวมมีคนเดินทางเข้าประเทศประมาณ 3,000 คน รวมวันที่ 1-5 พ.ย.นี้ มีสายการบินต่างชาติทั่วโลกที่จะทำการบินเข้า และออกประเทศไทย มีทั้งหมด 27 สายการบิน มีผู้โดยสารรวม 15,230 คน
ขณะเดียวกัน กระทรวงศึกษาธิการ รายงานบรรยากาศการเปิดเรียนวันแรก ในหลายพื้นที่ ในช่วงเช้าที่ผ่านมามีผู้ปกครองต่างพาบุตรหลานมาโรงเรียนหลังจากเริ่มทำการเปิดทำการเรียนการสอนในวันแรกท่ามกลางการรักษามาตรการควบคุมและป้องกันโรคโควิด-19 โดยเน้นการให้ความมั่นใจว่าโรงเรียนทุกแห่งที่ได้เปิดการเรียนการสอน มีความพร้อมทั้งในเรื่องการเรียนการสอน รวมถึงเรื่องความปลอดภัยซึ่งให้ความสำคัญเป็นอันดับแรก โดย กระทรวงศึกษาธการได้ให้แนวทางในการจัดการเรียนการสอนใน 5 รูปแบบ คือ On-site เรียนที่โรงเรียน โดยมีมาตรการเฝ้าระวังตามประกาศของศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (ศบค.) On-air เรียนผ่านมูลนิธิการศึกษาทางไกลผ่านดาวเทียม ในพระบรมราชูปถัมภ์ หรือ DLTV On-demand เรียนผ่านแอปพลิเคชันต่างๆ On-line เรียนผ่านอินเตอร์เน็ต และ On-hand เรียนที่บ้านด้วยเอกสาร เช่น หนังสือ แบบฝึกหัด ใบงาน ในรูปแบบผสมผสาน หรืออาจใช้วิธีอื่นๆ เช่น วิทยุ เป็นต้น เพื่อให้เกิดความยืดหยุ่นตามความเหมาะสมของแต่ละพื้นที่
โฆษกประจำสำนักนายกรัฐมนตรี กล่าวว่า ขณะนี้นายกรัฐมนตรีอยู่ระหว่างการปฏิบัติภารกิจเข้าร่วมการประชุมระดับผู้นำ ในการประชุมรัฐภาคีกรอบอนุสัญญาสหประชาชาติว่าด้วยการเปลี่ยนแปลงสภาพภูมิอากาศ (COP 26) ณ เมืองกลาสโกว์ สหราชอาณาจักร ยังได้ติดตามการเปิดประเทศวันแรกของไทย ฝากคนไทยทุกคนร่วมเป็นเจ้าภาพที่ดีในการต้อนรับนักท่องเที่ยว พร้อมกำชับให้ทุกฝ่ายที่มีส่วนเกี่ยวข้อง อาทิ เจ้าหน้าที่ตำรวจตรวจคนเข้าเมือง ตำรวจ ทหาร ครู แรงงานและสาธารณสุข ตลอดจน ผู้ประกอบการ ร้านค้า ปฏิบัติตามมาตรการที่กำหนดไว้อย่างเคร่งครัด เพราะการเปิดประเทศควบคู่กับมาตรการด้านสาธารณสุขที่เคร่งครัด เพื่อประชาชนคนไทยและทุกคนได้ประโยชน์ร่วมกันจากเศรษฐกิจและการท่องเที่ยวของไทยกลับมาฟื้นตัวในครั้งนี้
---------------
วันศุกร์ที่ 19 สิงหาคม 2565
รองโฆษกรัฐบาล ชี้แจงงบโฆษณาสำนักนายกรัฐมนตรี
นางสาวรัชดา ธนาดิเรก รองโฆษกประจำสำนักนายกรัฐมนตรี  ชี้แจงงบโฆษณาสำนักนายกรัฐมนตรี
วันนี้ (19 ส.ค.65) นางสาวรัชดา ธนาดิเรก รองโฆษกประจำสำนักนายกรัฐมนตรี ชี้แจงกรณี บริษัท Nielsen เปิดเผยข้อมูลว่า สำนักนายกรัฐมนตรีเป็นองค์กรที่ใช้งบประมาณในการโฆษณามากที่สุดติดอันดับ 13 ของประเทศไทย เมื่อได้ตรวจสอบจากหน่วยงานที่เกี่ยวข้องแล้ว คาดว่าการจัดอันดับของบริษัทฯ น่าจะมาจากการคิดคำนวณอัตราค่าใช้จ่ายตามเรทติ้งรายการทั่วไปโดยไม่สะท้อนกับค่าใช้จ่ายจริงของส่วนราชการ อีกทั้ง หน่วยงานภายใต้สำนักนายกรัฐมนตรี ประกอบด้วย 17 หน่วยงาน เช่น สำนักงานปลัดสำนักนายกรัฐมนตรี กรมประชาสัมพันธ์ สำนักงานคณะกรรมการคุ้มครองผู้บริโภค และสำนักงานคณะกรรมการสร้างเสริมสุขภาพภาพ เป็นต้น โดยแต่ละหน่วยงานมีหน้าที่มีภารกิจที่ต้องอาศัยการโฆษณาและประชาสัมพันธ์ เพื่อสร้างการรับรู้ที่ถูกต้อง รวมถึงเพื่อให้สาธารณชนได้รับข้อมูลข่าวสารที่เป็นประโยชน์ในการเข้าถึงสิทธิ์ และการบริการภาครัฐต่าง ๆ อีกทั้ง ในปีนี้ประเทศไทยจะเป็นเจ้าภาพจัดการประชุมความร่วมมือทางเศรษฐกิจในภูมิภาคเอเชีย-แปซิฟิก (เอเปค) ในส่วนของกรมประชาสัมพันธ์จึงมีความจำเป็นที่ต้องใช้งบประชาสัมพันธ์เพิ่มขึ้น เพื่อสร้างการรับรู้ถึงประโยชน์ที่จะได้จากการที่ประเทศไทยเป็นเจ้าภาพจัดการประชุม โดยเป็นการประชาสัมพันธ์ตลอดทั้งปี
“งบประมาณด้านการประชาสัมพันธ์ต่างๆของหน่วยงานภาครัฐ ต้องผ่านการพิจารณาถึงความเหมาะสม และเป็นไปตามขั้นตอนกระบวนการพิจารณางประมาณ ทุกอย่างต้องโปร่งใสและชี้แจงได้” นางสาวรัชดา กล่าว
---------------
วันศุกร์ที่ 1 กรกฎาคม 2565
รัฐบาลยืนยันโครงการพัฒนา อ.จะนะ สงขลา ยังไม่เดินหน้าก่อนรู้ผลการประเมินผลกระทบสิ่งแวดล้อมระดับยุทธศาสตร์ เป้าหมายพัฒนาพื้นที่ สร้างรายได้ ไม่เอื้อนายทุน วอนภาคประชาสังคมอย่ากังวล
รัฐบาลยืนยันโครงการพัฒนา อ.จะนะ สงขลา ยังไม่เดินหน้าก่อนรู้ผลการประเมินผลกระทบสิ่งแวดล้อมระดับยุทธศาสตร์ เป้าหมายพัฒนาพื้นที่ สร้างรายได้ ไม่เอื้อนายทุน วอนภาคประชาสังคมอย่ากังวลเกินไป
วันที่ 1 กรกฎาคม 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ตามที่มีความเข้าใจคลาดเคลื่อนของประชาชนบางกลุ่มต่อเรื่องแนวทางการพัฒนา อ.จะนะ จ.สงขลา และมีการส่งต่อข้อมูลจนเกิดความเข้าใจผิดอยู่ในเวลานี้ ข้อเท็จจริงคือ มติ ครม. เมื่อ 14 ธ.ค. 2564 มอบหมายให้สำนักงานสภาพัฒนาการเศรษฐกิจและสังคมแห่งชาติ ไปดำเนินการการประเมินผลกระทบสิ่งแวดล้อมระดับยุทธศาสตร์ (Strategic Environmental Assessment-SEA) สอดรับที่เครือข่ายจะนะรักษ์ถิ่นเสนอให้มีการจัดทำรายงานผลกระทบฯ ดังกล่าว ขณะนี้ การกำหนดขอบเขตในการรับฟังความคิดเห็นได้ดำเนินการเรียบร้อยแล้ว จะเข้าสู่กระบวนการจัดจ้างสถาบันการศึกษาเพื่อจัดทำ SEA ต่อไปโดยเร็ว ซึ่งจะไม่มีการดำเนินโครงการใด ๆ ก่อนจะได้รับทราบผลการประเมินอย่างแน่นอน
ทั้งนี้ รัฐบาล โดยศูนย์อำนวยการบริหารจังหวัดชายแดนภาคใต้ (ศอ.บต.) และสำนักงานสภาพัฒน์ฯ จะไม่ปล่อยให้มีการดำเนินโครงการใด ๆ ก่อนที่การประเมิน SEA จะเสร็จสิ้นสมบูรณ์ ขอให้ประชาชนมั่นใจว่ารัฐบาลรับทราบถึงข้อห่วงใยของประชาชน และพร้อมที่จะดำเนิการให้เกิดความกระจ่างเพื่อนำไปสู่ความสบายใจของทุกฝ่าย ตามนโยบายการพัฒนาพื้นที่จังหวัดชายแดนใต้ที่ตั้งอยู่บนพื้นฐานของการมีส่วนร่วมและศักยภาพของพื้นที่ จากโครงการเมืองต้นแบบที่ดำเนินการไปแล้ว คือ อ.เบตง จ.ยะลา อ.หนองจิก จ.ปัตตานี และอ.สุไหงโกลก จ.นราธิวาส และคาดหวังจะขยายผลไปยัง อ.จะนะ จ.สงขลา เป็นเมืองที่สี่ต่อไป หากผลการศึกษาฯ เป็นที่ยอมรับของคนในพื้นที่โดยทั่วกัน
นางสาวรัชดา กล่าวด้วยว่า สำหรับข้อกังวลต่อโครงการที่ได้รับความเห็นชอบให้ดำเนินการต่อระหว่างนี้ ศอ.บต.ยืนยันว่าไม่ใช่โครงการก่อสร้างแต่อย่างใด แต่เป็นโครงการรายงานการศึกษาที่อยู่ในกระบวนการจัดซื้อจัดจ้าง เช่น รายงานการศึกษาแผนแม่บทการพัฒนาพื้นที่ รายงานการศึกษาธรรมนูญชุมชน รวมถึงการศึกษาผลกระทบทางสิ่งแวดล้อมและสุขภาพ เท่านั้น ซึ่งทั้งหมดมีความจำเป็นต้องเดินหน้าต่อ กล่าวคือ แผนแม่บทการพัฒนาพื้นที่เป็นแกนกลางของการศึกษาเรื่องอื่น ๆ หากไม่สามารถดำเนินการต่อไปได้ จะส่งผลให้ SEA ไม่สามารถดำเนินการต่อไปได้เช่นกัน ทั้ง 2 เรื่อง จึงต้องดำเนินการคู่ขนานกันไป เพื่อให้ทิศทางการพัฒนาสอดรับกับความต้องการของประชาชนในพื้นที่อย่างแท้จริง ขณะที่การศึกษาธรรมนูญชุมชน โดยสถาบันการศึกษาที่เป็นกลางและเข้าใจกระบวนการสันติวิธี จะใช้เป็นข้อตกลงกลางระหว่างประชาชนที่เสนอความต้องการและส่วนราชการที่ต้องดำเนินการตามข้อเสนอ เช่น ทุนการศึกษา การสร้างอาชีพให้กับประชาชน การเตรียมพร้อมด้านการเกษตรและประมง การให้ความช่วยเหลือเยียวยาประมงพื้นบ้าน เป็นต้น
“จึงขอให้ทุกฝ่ายรับฟังข้อมูลอย่างรอบด้าน เพื่อมิให้เกิดความเข้าใจผิดและนำไปสู่ความขัดแย้งในวงกว้าง รัฐบาลตระหนักถึงความแตกต่างทางความคิดของทุกฝ่าย และยืนยันให้มีการศึกษาอย่างรอบคอบโดยหน่วยงานที่ทุกฝ่ายยอมรับ เพื่อทุกภาคส่วนจะได้ร่วมกันพัฒนาพื้นที่ สร้างเศรษฐกิจ สร้างงาน สร้างรายได้ ประชาชนมีความเป็นอยู่ที่ดี บนพื้นฐานการทำงานที่ประชาชนต้องได้ประโยชน์สูงสุด ไม่ใช่เป็นของกลุ่มทุนกลุ่มใดกลุ่มหนึ่งเท่านั้น” นางสาวรัชดา กล่าว
วันเสาร์ที่ 4 มิถุนายน 2565
รฟท. จัดเดินขบวนรถจักรไอน้ำพิเศษนำเที่ยว เส้นทางกรุงเทพ - นครปฐม
เพื่อเฉลิมพระเกียรติสมเด็จพระนางเจ้าฯ พระบรมราชินี เนื่องในโอกาสวันเฉลิมพระชนมพรรษาพระราชินี 3 มิถุนายน 2565
การรถไฟแห่งประเทศไทย (รฟท.) กระทรวงคมนาคม จัดเดินขบวนรถจักรไอน้ำพิเศษนำเที่ยว เส้นทางกรุงเทพ - นครปฐมโดยมีนายพีระเดช หนูขวัญ รองผู้ว่าการกลุ่มยุทธศาสตร์ เป็นประธานในพิธีปล่อยขบวนรถจักรไอน้ำพิเศษนำเที่ยว เส้นทางกรุงเทพ - นครปฐม - กรุงเทพ โดยมีผู้บริหาร พนักงาน รฟท.นักท่องเที่ยว เข้าร่วมกิจกรรมในครั้งนี้
การจัดเดินขบวนพิเศษรถจักรไอน้ำนำเที่ยว เส้นทางกรุงเทพ - นครปฐม ถือเป็น 1 ใน 6 โอกาสพิเศษที่ รฟท.นำหัวรถจักรไอน้ำ รุ่นแปซิฟิก หมายเลข 824 และ 850 รุ่นหลังสงครามโลกครั้งที่ 2 ผลิตโดยบริษัท นิปปอน ชาร์เรียว จำกัด ซึ่งปัจจุบันได้เก็บรักษาและซ่อมบำรุงอยู่ที่โรงรถจักรธนบุรีมาเปิดให้บริการแก่ประชาชน โดยมีอัตราค่าโดยสารไป-กลับ (รถนั่งชั้น 3) 299 บาท/คน พร้อมบริการอาหารว่าง และเครื่องดื่มบนรถไฟทั้งเที่ยวไป - กลับ ซึ่งนักท่องเที่ยวสามารถเดินทางท่องเที่ยวตัวเมืองนครปฐม หรือชิมอาหารอร่อยๆ ของดี ของเด็ดเมืองนครปฐม
หากท่านใดที่พลาดโอกาสเดินทางท่องเที่ยวในครั้งนี้ สามารถร่วมกิจกรรมนั่งรถจักรไอน้ำท่องเที่ยวจังหวัดพระนครศรีอยุธยาได้ในวันที่ 28 กรกฎาคม 2565 และจังหวัดฉะเชิงเทรา ในวันที่ 12 สิงหาคม 2565
สามารถสอบถามรายละเอียด ได้ที่ศูนย์บริการลูกค้าสัมพันธ์ โทรศัพท์สายด่วน 1690 ตลอด 24 ชั่วโมง หรือติดตามข่าวสารต่างๆได้ทางเฟซบุ๊กแฟนเพจทีมพีอาร์การรถไฟแห่งประเทศไทย
วันพฤหัสบดีที่ 11 สิงหาคม 2565
ออมสิน ประกาศขึ้นอัตราดอกเบี้ยเงินฝากประจำ เพิ่มสูงสุด 0.30% ขานรับดอกเบี้ยนโยบาย พร้อมตรึงดอกเบี้ยเงินกู้ให้นานที่สุด เพื่อช่วยเหลือลูกค้ารายย่อยและกลุ่มเปราะบาง
กนง. ได้มีการปรับขึ้นอัตราดอกเบี้ยนโยบาย จาก 0.50% ต่อปี เป็น 0.75% ต่อปี มีผลเมื่อวันที่ 10 สิงหาคม 2565 เป็นต้นไป นั้น เพื่อเป็นการดูแลผู้ฝากเงินให้ได้รับประโยชน์จากอัตราดอกเบี้ยขาขึ้น ธนาคารออมสินซึ่งมีภารกิจหลักในการเป็นสถาบันการเงินเพื่อการออม
นายวิทัย รัตนากร ผู้อำนวยการธนาคารออมสิน เปิดเผยว่า จากการที่คณะกรรมการนโยบายการเงิน (กนง.) ได้มีการปรับขึ้นอัตราดอกเบี้ยนโยบาย จาก 0.50% ต่อปี เป็น 0.75% ต่อปี มีผลเมื่อวันที่ 10 สิงหาคม 2565 เป็นต้นไป นั้น เพื่อเป็นการดูแลผู้ฝากเงินให้ได้รับประโยชน์จากอัตราดอกเบี้ยขาขึ้น ธนาคารออมสินซึ่งมีภารกิจหลักในการเป็นสถาบันการเงินเพื่อการออม จึงประกาศขึ้นอัตราดอกเบี้ยเงินฝากประจำ 3 เดือน/6 เดือน ปรับขึ้น 0.15% เงินฝากประจำ 12 เดือน ปรับขึ้น 0.20% และเงินฝากประจำ 24 เดือน/36 เดือน ปรับขึ้น 0.30% ซึ่งจะช่วยส่งเสริมการออม และให้ประชาชนได้มีกำลังซื้อเพิ่มมากขึ้นในช่วงที่กำลังเริ่มกลับมามีกิจกรรมทางเศรษฐกิจ
สำหรับลูกค้าสินเชื่อ ธนาคารมีมาตรการช่วยเหลือโดยจะยังตรึงอัตราดอกเบี้ยเงินกู้ขั้นต่ำ (MLR, MOR และ MRR) ไว้ให้นานที่สุด เพื่อชะลอผลกระทบต่อลูกค้ารายย่อย ผู้ประกอบการ SMEs และกลุ่มเปราะบาง ซึ่งเป็นไปตามนโยบายรัฐบาลและกระทรวงการคลัง ที่มอบหมายสถาบันการเงินของรัฐตรึงดอกเบี้ยเงินกู้ไว้ก่อน ทั้งนี้ การประกาศขึ้นอัตราดอกเบี้ยเงินฝากประจำ และตรึงอัตราดอกเบี้ยเงินกู้ทุกประเภท เพื่อดูแลสิทธิประโยชน์ของลูกค้าเงินฝาก รวมถึงช่วยเหลือประคับประคองลูกค้าสินเชื่อในช่วงที่เศรษฐกิจอยู่ระหว่างฟื้นตัวและยังไม่กลับมาอยู่ในภาวะปกติ
มีผลตั้งแต่วันที่ 15 สิงหาคม 2565 เป็นต้นไป
วันพุธที่ 3 สิงหาคม 2565
ศิลปินแห่งชาติ-นักวิชาการทั่วไทย-ดีไซเนอร์ชื่อดัง  ร่วมเปิดวงเสวนาผ้าไทย  “ต่อลมหายใจผ้าโบราณ ด้วยกระบวนการทางวิทยาศาสตร์ -อัตลักษณ์ผ้าไทย ๔ ภาค
ศิลปินแห่งชาติ-นักวิชาการทั่วไทย-ดีไซเนอร์ชื่อดัง  ร่วมเปิดวงเสวนาผ้าไทย  “ต่อลมหายใจผ้าโบราณ ด้วยกระบวนการทางวิทยาศาสตร์ -อัตลักษณ์ผ้าไทย ๔ ภาค
ศิลปินแห่งชาติ-นักวิชาการทั่วไทย-ดีไซเนอร์ชื่อดัง ร่วมเปิดวงเสวนาผ้าไทย “ต่อลมหายใจผ้าโบราณ ด้วยกระบวนการทางวิทยาศาสตร์ -อัตลักษณ์ผ้าไทย ๔ ภาค -แนวทางการส่งเสริมผ้าไทยร่วมสมัย ให้เป็นสินค้าทางวัฒนธรรมในตลาดโลก” ในงาน “ภูษาศิลป์ จากท้องถิ่นสู่สากล” 12-14 ส.ค. นี้ ณ ชั้น 5 รอยัล พารากอน ฮอลล์ สยามพารากอน
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า จากการที่รัฐบาล โดยกระทรวงวัฒนธรรม (วธ.) กำหนดจัดงานเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 “ภูษาศิลป์ จากท้องถิ่นสู่สากล” วันที่ 11-14 สิงหาคม 2565 ณ ชั้น 5 รอยัล พารากอน ฮอลล์ สยามพารากอน เพื่อน้อมสำนึกในพระมหากรุณาธิคุณของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ที่ทรงมีพระวิริยอุตสาหะ ปฏิบัติพระราชกรณียกิจในการส่งเสริมเรื่อง “ผ้าไทย” เป็นที่ประจักษ์มายาวนาน ประกอบกับ ครม.เห็นชอบให้วันที่ 12 สิงหาคมของทุกปี เป็นวันผ้าไทยแห่งชาติ ถือเป็นการประชาสัมพันธ์ สร้างการรับรู้เกี่ยวกับโครงการและพระราชกรณียกิจด้านต่าง ๆ ให้ประชาชน ได้ศึกษา เกิดการอนุรักษ์ ส่งเสริม สืบสานผ้าไทย โดยภายในงานมีการจัดนิทรรศการ กิจกรรม การแสดง และการออกร้านผ้าไทยของหน่วยงานต่าง ๆ มากมาย
รมว.วธ. กล่าวต่อไปว่า สำหรับในส่วนของการเสวนาผ้าไทยนั้นมีความน่าสนใจอย่างยิ่ง โดยเฉพาะในวันที่ 12 สิงหาคม 2564 เป็นการเสวนาหัวข้อ “ภูษาพัสตรา เฉลิมหล้าเฉลิมพระชนม์” โดยกรมศิลปากร ประกอบด้วย นายมีชัย แต้สุจริยา ศิลปินแห่งชาติ สาขาทัศนศิลป์ ผ้าไทย (ประณีตศิลป์ - ทอผ้า) ประจำปี 2564 จะมาเล่าเรื่อง “อัตลักษณ์ผ้าไทยสู่สากล” , นางพวงพร ศรีสมบูรณ์ ผู้อำนวยการกลุ่มวิทยาศาสตร์เพื่อการอนุรักษ์ สำนักพิพิธภัณฑสถานแห่งชาติ กรมศิลปากร เรื่อง “ต่อลมหายใจผ้าโบราณ ด้วยกระบวนการทางวิทยาศาสตร์” ,นายธีรพันธุ์ จันทร์เจริญ ผู้อำนวยการสำนักศิลปะและวัฒนธรรม มหาวิทยาลัยราชภัฏสุราษฎร์ธานี เรื่อง “การแสดงพระราชทาน ราชพัสตราภรณ์”
วันที่ 13 สิงหาคม 2565 การเสวนาหัวข้อ “อัตลักษณ์ผ้าไทย 4 ภาค” โดยกรมศิลปากร มีผู้ร่วมเสวนาประกอบด้วย รองศาสตราจารย์ทรงศักดิ์ ปรางค์วัฒนากุล มหาวิทยาลัยเชียงใหม่ (ผู้เชี่ยวชาญด้านผ้าล้านนา)นางสาวประภัสสร โพธิ์ศรีทอง นักวิชาการอิสระ (ผู้เชี่ยวชาญด้านผ้าอินเดียสำหรับสยาม) รองศาสตราจารย์ ดร.วิศปัตย์ ชัยช่วย มหาวิทยาลัยขอนแก่น (ผู้เชี่ยวชาญด้านผ้าอีสาน) และนายธีรพันธุ์ จันทร์เจริญ ผู้อำนวยการสำนักศิลปะและวัฒนธรรม มหาวิทยาลัยราชภัฏสุราษฎร์ธานี (ผู้เชี่ยวชาญด้านผ้าดินแดนใต้) นอกจากนี้ในวันที่ 14 สิงหาคม 2565 มีการเสวนาหัวข้อ “แนวทางการส่งเสริมผ้าไทยร่วมสมัย ให้เป็นสินค้าทางวัฒนธรรมในตลาดโลก” โดยศิริชัย ทหรานนท์ ธีระ ฉันทสวัสดิ์ และเอก ทองประเสริฐ ดีไซน์เนอร์ชื่อดัง เข้าร่วม ผู้สนใจสอบถามรายละเอียดเพิ่มเติมได้ที่ สายด่วนวัฒนธรรม 1765
วันจันทร์ที่ 9 พฤษภาคม 2565
คืบหน้า! วัคซีนโควิดสัญชาติไทย “ChulaCov19” คาดขึ้นทะเบียนปลายปีนี้ สอดรับเป้าหมาย Medical Hub
.....
พล.อ.ประยุทธ์ จันทร์โอชา นายกรัฐมนตรี และ รมว.กลาโหม รับทราบความคืบหน้าการพัฒนาวัคซีนโควิด “ChulaCov19” ชนิด mRNA ซึ่งขณะนี้อยู่ระหว่างการออกแบบวัคซีนและให้โรงงานในสหรัฐอเมริกาผลิต หลังผ่านการทดสอบในอาสาสมัครระยะที่ 1 และ 2 เรียบร้อยแล้ว โดยพบว่ามีความปลอดภัย สามารถกระตุ้นภูมิได้สูงเป็นที่น่าพอใจ
.
ระยะต่อไป จะเป็นการผลิตวัคซีนเองภายในประเทศ ซึ่งได้มีการส่งเอกสารและข้อมูลต่าง ๆ เข้าสู่การพิจารณาของคณะกรรมการอาหารและยา (อย.) เพื่อขอทดสอบในอาสาสมัครแล้ว และหากผลทดสอบเป็นไปตามเป้า คาดว่าจะขึ้นทะเบียนวัคซีนได้ในปลายปี 65
.
การผลิตวัคซีนสัญชาติไทยครั้งนี้ สอดคล้องกับยุทธศาสตร์การพัฒนาของรัฐบาล ดันไทยเป็นศูนย์กลางสุขภาพนานาชาติ (Medical Hub) ในปี 60 – 69
.
อ่านเพิ่มเติม คลิกhttps://www.thaigov.go.th/news/contents/details/54312
#ไทยคู่ฟ้า#ร่วมต้านโควิด19
-------------------
วันอังคารที่ 16 สิงหาคม 2565
สุดยอด! นักลงทุนญี่ปุ่นเชื่อมั่นนโยบาย EEC บีโอไอเผยไตรมาสแรกปี 65 มูลค่าการออกบัตรส่งเสริมฯ 3,240 ลบ.
.....
พล.อ.ประยุทธ์ จันทร์โอชา นายกรัฐมนตรี และ รมว.กลาโหม ยินดีที่นักลงทุนญี่ปุ่นเชื่อมั่นในศักยภาพเขตพัฒนาพิเศษภาคตะวันออก (EEC) ของไทย และมีความพร้อมในการสร้างความร่วมมือด้านการค้า การลงทุน และโครงสร้างพื้นฐานสำคัญ
.
ข้อมูลล่าสุดจากบีโอไอ (BOI) เผยว่า ประเทศญี่ปุ่นยังคงเป็นอันดับ 1 ที่สนใจเข้ามาลงทุนในประเทศไทย จากภาพรวมการลงทุนในเขตพัฒนาพิเศษภาคตะวันออก (EEC) พบว่า มีนักลงทุนญี่ปุ่นได้รับการออกบัตรส่งเสริมฯ ในปี 64 มูลค่ารวม 19,445 ล้านบาท ขณะที่ไตรมาสแรกของปี 65 มูลค่าการออกบัตรส่งเสริมฯ แก่นักลงทุนญี่ปุ่นแล้ว 3,240 ล้านบาท
.
ทั้งนี้ นายกฯ ขอบคุณทุกหน่วยงานที่เกี่ยวข้องที่ร่วมมือกันพัฒนาศักยภาพ และขีดความสามารถของ EEC ทำให้มีมาตรฐานด้านอุตสาหกรรมใหม่ที่น่าสนใจ (New S-Curve) อย่างต่อเนื่อง จนสามารถสร้างความเชื่อมั่นและดึงดูดนักลงทุนญี่ปุ่นให้เข้ามาลงทุนในประเทศไทยได้เพิ่มขึ้น
.
อ่านเพิ่มเติม คลิกhttps://www.thaigov.go.th/news/contents/details/58047
#ไทยคู่ฟ้า#ร่วมต้านโควิด19
-------------------
วันพฤหัสบดีที่ 16 ธันวาคม 2564
AOT ร่วมลงนามใน MOU กับมหาวิทยาลัยมหิดล (วิทยาลัยราชสุดา)
ยกระดับการให้บริการบุคคลที่ต้องการความช่วยเหลือเป็นกรณีพิเศษ
เรืออากาศเอก ธรรมาวุธ นนทรีย์ รองกรรมการผู้อำนวยการใหญ่ (สายงานมาตรฐานท่าอากาศยานและการบิน) บริษัท ท่าอากาศยานไทย จำกัด (มหาชน) (AOT) พร้อมด้วยนายสมภพ ภาคสวรรค์ ผู้ช่วยกรรมการผู้อำนวยการใหญ่ (สายงานมาตรฐานท่าอากาศยานและการบิน) และนางอรอุมา อดุลยานนท์ ผู้อำนวยการสถาบันวิทยาการท่าอากาศยาน ร่วมลงนามบันทึกข้อตกลงความร่วมมือ (MOU) การให้บริการทางวิชาการเพื่อพัฒนาการให้บริการสำหรับบุคคลที่ต้องการความช่วยเหลือเป็นกรณีพิเศษระหว่าง AOT กับมหาวิทยาลัยมหิดล (วิทยาลัยราชสุดา) ผ่านระบบMicrosoft Teams โดยมีแพทย์หญิง วัชรา ริ้วไพบูลย์ คณบดีวิทยาลัยราชสุดา ผู้ช่วยศาสตราจารย์ ดร.นัทธี เชียงชะนา รองคณบดีฝ่ายบริการวิชาการ และผู้ช่วยศาสตราจารย์ ดร.อาดัม นีละไพจิต ประธานหลักสูตรปริญญาโท สาขาการพัฒนาคุณภาพชีวิตคนพิการ ร่วมลงนาม เมื่อวันที่ 16 ธันวาคม 2564 ทั้งนี้ เพื่อแสดงเจตนารมณ์ร่วมกันของสองหน่วยงานที่จะมุ่งมั่นพัฒนาองค์ความรู้และการฝึกอบรมด้านการให้บริการสำหรับบุคคลที่ต้องการความช่วยเหลือเป็นกรณีพิเศษร่วมกัน อีกทั้งยังเป็นการยกระดับการให้บริการให้บุคคลที่ต้องการความช่วยเหลือเป็นกรณีพิเศษให้สามารถเข้าถึงระบบขนส่งทางอากาศได้อย่างมีคุณภาพ ยั่งยืน และเสมอภาค
วันอังคารที่ 14 กันยายน 2564
สรรพากรให้บริษัทหรือห้างหุ้นส่วนนิติบุคคล หักรายจ่ายได้ ๑.๕ เท่า สำหรับการซื้อชุดตรวจโควิด - 19 แบบเร่งด่วน (Antigen Test Kit) สำหรับพนักงานหรือลูกจ้าง
ครม.อนุมัติหลักการให้บริษัทหรือห้างหุ้นส่วนนิติบุคคลนำรายจ่ายค่าซื้อชุดตรวจ โควิด-19 แบบเร่งด่วน (Antigen Test Kit) สำหรับพนักงานหรือลูกจ้าง มาหักเป็นรายจ่ายได้เพิ่มขึ้นอีกเป็นจำนวนร้อยละ ๕๐ ของรายจ่ายที่จ่ายไป (หักได้ ๑.๕ เท่า)
นายอาคม เติมพิทยาไพสิฐ รัฐมนตรีว่าการกระทรวงการคลัง เปิดเผยว่า “คณะรัฐมนตรีได้อนุมัติหลักการให้บริษัทหรือห้างหุ้นส่วนนิติบุคคลนำรายจ่ายค่าซื้อชุดตรวจ โควิด - 19 แบบเร่งด่วน (Antigen Test Kit) สำหรับพนักงานหรือลูกจ้าง มาหักเป็นรายจ่ายได้เพิ่มขึ้นอีกเป็นจำนวนร้อยละ ๕๐ ของรายจ่ายที่จ่ายไป (หักได้ ๑.๕ เท่า) เพื่อสนับสนุนผู้ประกอบการจัดหาชุดตรวจโควิด - 19 แบบเร่งด่วน (Antigen Test Kit) ที่ได้มาตรฐานเรื่องความปลอดภัยตามที่กระทรวงสาธารณสุขกำหนด สำหรับตรวจพนักงานหรือลูกจ้างเป็นประจำ ทั้งนี้ ตั้งแต่วันที่คณะรัฐมนตรีมีมติเห็นชอบจนถึงวันที่ ๓๑ มีนาคม พ.ศ. ๒๕๖๕”
นายเอกนิติ นิติทัณฑ์ประภาศ อธิบดีกรมสรรพากร กล่าวเพิ่มเติมว่า “ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (มาตรการภาษีเพื่อสนับสนุนรายจ่ายค่าชื้อชุดตรวจโควิด - 19 แบบเร่งด่วน (Antigen Test Kit)) ที่คณะรัฐมนตรีได้มีมติอนุมัติหลักการเมื่อวันที่ ๑๔ กันยายน ๒๕๖๔ จะช่วยส่งเสริมและบรรเทาภาระให้กับผู้ประกอบการได้อีกทางหนึ่ง ซึ่งจะช่วยให้ผู้ใช้บริการมีความมั่นใจและกล้าเข้ามาใช้บริการมากขึ้น เมื่อธุรกิจต่างๆ สามารถกลับมาเปิดดำเนินการได้ย่อมส่งผลดีต่อภาะเศรษฐกิจโดยรวมของประเทศที่จะมีโอกาสฟื้นตัวได้อย่างยั่งยืนต่อไป”
ทั้งนี้ สอบถามรายละเอียดได้ที่สำนักงานสรรพากรทุกแห่งทั่วประเทศ หรือที่ศูนย์สารนิเทศสรรพากร (RD Intelligence Center) โทร. ๑๑๖๑
วันพุธที่ 29 กันยายน 2564
การรถไฟแห่งประเทศไทย ลงพื้นที่สำรวจความเสียหายจากเหตุน้ำท่วมทางรถไฟสายตะวันออกเฉียงเหนือ  และงดเดินขบวนรถรวม 8 ขบวน เพื่อความปลอดภัยของผู้โดยสาร
สำรวจความเสียหายจากเหตุน้ำท่วมทางรถไฟสายตะวันออกเฉียงเหนือ (สายหนองคาย) พร้อมเร่งระดมเจ้าหน้าที่ เตรียมซ่อมบำรุงโดยทันทีหลังระดับน้ำลดลงจนอยู่ในระดับที่ปลอดภัย
นายนิรุฒ มณีพันธ์ ผู้ว่า การรถไฟแห่งประเทศไทย (รฟท.)กระทรวงคมนาคม เปิดเผยว่า จากเหตุน้ำท่วมทางรถไฟในเส้นทางสายตะวันออกเฉียงเหนือ (สายหนองคาย) ระหว่างสถานีบำเหน็จณรงค์ - จัตุรัส จังหวัดชัยภูมิ จนทำให้ขบวนรถไม่สามารถเดินรถผ่านได้ ล่าสุด รฟท. ได้มอบหมายให้เจ้าหน้าที่ฝ่ายการช่างโยธาและฝ่ายการอาณัติสัญญาณและโทรคมนาคม ลงพื้นที่สำรวจสภาพความเสียหายจากเหตุน้ำท่วมทางรถไฟ ระบบราง และระบบอาณัติสัญญาณ และกำจัดสิ่งปฏิกูลที่มากับกระแสน้ำให้ออกจากเส้นทางรถไฟและบริเวณคอสะพาน
ทั้งนี้ ในการสำรวจเบื้องต้นพบว่า เส้นทางรถไฟบริเวณสถานีจัตุรัสระดับน้ำเริ่มลดลงต่ำกว่าระดับหิน รองรางแต่ยังมีน้ำท่วมขังในบางช่วง รวมถึงพบคอสะพานชำรุดเสียหายระยะทาง 30 เมตร ระหว่างสถานีบ้านเหลื่อม-หนองพลวง และเกิดน้ำเซาะคันดินสูญหายระยะทาง 700 เมตร ระหว่างสถานีห้วยยายจิ๋ว - บำเหน็จณรงค์ ส่วนสถานีโนนสูง ระดับน้ำท่วมสันราง และมีกระแสน้ำค่อนข้างแรงไหลผ่านเส้นทางรถไฟระหว่างสถานีโนนสูง - บ้านดงพลอง จังหวัดนครราชสีมา รฟท.จึงมีความจำเป็นต้องงดเดินขบวนรถ รวมทั้งสิ้น 8 ขบวน ตั้งแต่วันที่ 29 กันยายน 2564 เป็นต้นไปจนกว่าจะมีคำสั่งเปลี่ยนแปลง เพื่อความปลอดภัยของผู้โดยสาร ดังนี้
1. ขบวนรถด่วนที่ 75/76 กรุงเทพ - หนองคาย - กรุงเทพ
2. ขบวนรถท้องถิ่นที่ 433/434 ชุมทางแก่งคอย - ชุมทางบัวใหญ่ - ชุมทางแก่งคอย
3. ขบวนรถท้องถิ่นที่ 415/418 นครราชสีมา - หนองคาย - นครราชสีมา
4. ขบวนรถท้องถิ่นที่ 429/430 นครราชสีมา - ชุมทางบัวใหญ่ - นครราชสีมา
อย่างไรก็ตาม ได้สั่งการให้เจ้าหน้าที่ รฟท. เฝ้าระวังสังเกตการณ์ระดับน้ำตลอด 24 ชั่วโมง พร้อมเร่งระดมเจ้าหน้าที่จัดเตรียมเครื่องมือ อุปกรณ์ซ่อมบำรุงทาง เพื่อเข้าพื้นที่ดำเนินการทันทีดำเนินการปรับปรุงสภาพทางและระบบอาณัติสัญญาณให้สามารถเปิดทาง และกลับมาให้บริการเดินรถโดยเร็วที่สุดหลังระดับน้ำลดจนอยู่ในระดับที่ปลอดภัย
สอบถามรายละเอียดเพิ่มได้ที่ศูนย์บริการลูกค้าสัมพันธ์ หมายเลขโทรศัพท์ 1690 ตลอด 24 ชั่วโมง หรือ
เฟซบุ๊ก แฟนเพจ ทีมพีอาร์การรถไฟแห่งประเทศไทย
วันอังคารที่ 6 กรกฎาคม 2564
กรมศุลกากรจับยาเสพติดประเภทเฮโรอีน ซุกซ่อนในถังสี มูลค่ากว่า 900 ล้านบาท
กรมศุลกากรแถลงข่าวจับกุมยาเสพติดประเภทเฮโรอีนซุกซ่อนในถังสีอะคริลิก เตรียมส่งประเทศออสเตรเลีย จำนวน 134 หีบห่อ น้ำหนัก 314.63 กิโลกรัม มูลค่าประมาณ 943.89 ล้านบาท โดยได้รับเกียรติจากนายสันติ พร้อมพัฒน์ รัฐมนตรีช่วยว่าการกระทรวงการคลัง ร่วมแถลง
วันนี้ (วันที่ 6 ก.ค. 2564) เวลา 14.00 น. นายพชร อนันตศิลป์ อธิบดีกรมศุลกากรแถลงข่าวจับกุมยาเสพติดประเภทเฮโรอีนซุกซ่อนในถังสีอะคริลิก เตรียมส่งประเทศออสเตรเลีย จำนวน 134 หีบห่อ น้ำหนัก 314.63 กิโลกรัม มูลค่าประมาณ 943.89 ล้านบาท โดยได้รับเกียรติจากนายสันติ พร้อมพัฒน์ รัฐมนตรีช่วยว่าการกระทรวงการคลัง นายวิชัย ไชยมงคล เลขาธิการ ป.ป.ส. ว่าที่ ร้อยตรี ธนกฤต จิตรอารีย์รัตน์ เลขานุการรัฐมนตรีว่าการกระทรวงยุติธรรม และพล.ต.ต. สุศักดิ์ ปรักกมะกุล รอง ผบช.ปส. พร้อมด้วยโดยมี นายชัยยุทธ คำคุณ ที่ปรึกษาด้านพัฒนาระบบควบคุมทางศุลกากร และนายพันธ์ทอง ลอยกุลนันท์ รองอธิบดีกรมศุลกากร นายถวัลย์ รอดจิตต์ ผู้อำนวยการสำนักงานศุลกากรท่าเรือแหลมฉบัง นายพงศ์เทพ บัวทรัพย์ ผู้อำนวยการกองสืบสวนและปราบปราม ร่วมแถลงฯ ณ กรมศุลกากร คลองเตย
นายพชร อนันตศิลป์ อธิบดีกรมศุลกากร เปิดเผยว่า กรมศุลกากรมีการเฝ้าระวังในการติดตามสินค้ากลุ่มเสี่ยงที่จะมีการลักลอบนำยาเสพติดไปนอกราชอาณาจักร จึงมอบหมายให้หน่วยงานในความรับผิดชอบของกรมศุลกากรเข้มงวดในการตรวจสอบสินค้าที่มีความสุ่มเสี่ยง จนเมื่อวานนี้ (5 กรกฎาคม 2564) เจ้าหน้าที่สำนักงานศุลกากรท่าเรือแหลมฉบัง เข้าตรวจสอบสินค้าขาออก พบสินค้าที่มีความน่าสงสัยเตรียมส่งออกไปยังประเทศออสเตรเลีย สำแดงสินค้า 2 รายการ เป็นสีอะคริลิก ปริมาณ 270 Cartons น้ำหนัก 6,750 KGM เข้าเงื่อนไขให้เปิดตรวจ (Red line) โดยระบบบริหารความเสี่ยงกรมศุลกากรทั้ง Central Profile และ Local Profile ประกอบกับการใช้เทคโนโลยีทางศุลกากรในการ X-Ray ตรวจสอบภาพพบความผิดปกติ ซึ่งสินค้าเป็นสีอะคริลิกบรรจุถังพลาสติกสีฟ้า จำนวน 135 ถัง และสีอะคริลิกบรรจุถังพลาสติกสีม่วง จำนวน 135 ถัง เมื่อเปิดถังพลาสติกสีฟ้าพบวัตถุต้องสงสัยบรรจุในกล่องพลาสติกสีใสขนาด 18 cm x 18 cm x 12 cm ห่อด้วยเทปพลาสติกสีน้ำตาล น้ำหนักประมาณ 2.4 กิโลกรัม/หีบห่อ ตรวจสอบเบื้องต้นด้วย Test Kits บ่งบอกเป็นยาเสพติดประเภทเฮโรอีน จำนวน 134 หีบห่อ น้ำหนัก 314.63 กิโลกรัม มูลค่าประมาณ 943.89 ล้านบาท อันเป็นความผิดตาม มาตรา 202 มาตรา 244 ประกอบมาตรา 252 แห่ง พ.ร.บ.ศุลกากร พ.ศ.2560 และ พ.ร.บ. ยาเสพติดให้โทษ พ.ศ.2522 จึงได้ดำเนินการจับกุมพร้อมทั้งประสานข้อมูลกับหน่วยงานที่เกี่ยวข้องเพื่อขยายผล และส่งคดีเพื่อดำเนินการตามกฎหมายต่อไป
วันอังคารที่ 15 มิถุนายน 2564
ในวันที่ 14 มิ.ย. 64 รฟม. สนับสนุนผู้ประกอบการร้านอาหารในแนวสายทาง ภายใต้โครงการรถไฟฟ้าส่งมอบกล่องทันใจเติมความสุข
ให้แก่ศูนย์การแพทย์ปัญญานันทภิกขุ ชลประทาน มหาวิทยาลัยศรีนครินทรวิโรฒ
วันที่ 14 มิถุนายน 2564 การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม โดย นางสาวจิรนันท์ วรจักร ผู้อำนวยการฝ่ายบัญชีและการเงิน ได้ส่งมอบอาหารกล่อง พร้อมข้อความอวยพรจากผู้บริหารและพนักงาน รฟม. ภายใต้กิจกรรม “กล่องทันใจ เติมความสุขให้ประชาชน” จำนวน 300 กล่อง ให้แก่ ศูนย์การแพทย์ปัญญานันทภิกขุ ชลประทาน มหาวิทยาลัยศรีนครินทรวิโรฒ ณ อาคารศูนย์การแพทย์ปัญญานันทภิกขุ ชลประทาน มหาวิทยาลัย     ศรีนครินทรวิโรฒ เพื่อสนับสนุนบุคลากรทางการแพทย์ และประชาชนที่รักษาตัวอยู่ในโรงพยาบาล เนื่องจากสถานการณ์การแพร่ระบาดของเชื้อไวรัส COVID–19 โดยอาหารกล่องดังกล่าว คัดเลือกมาจากร้านอาหารบริเวณแนวสายทางรถไฟฟ้ามหานคร สายฉลองรัชธรรม (MRT สายสีม่วง) ได้แก่
- ร้านเกษม (สถานีวงศ์สว่าง) อยู่บริเวณซอยรัชดาภิเษก 64 ตรงข้ามกับ บจก. อาร์เอ็กซ์
พิกัดร้าน https://maps.app.goo.gl/1pWsqVv2N2CizVKj6
- ร้านขาหมูบางกอก (สถานีสามแยกบางใหญ่) อยู่ภายในหมู่บ้านธนกาญจน์ ซ. 7
พิกัดร้าน https://maps.app.goo.gl/9a1LhKXqiakm7dRN6
ทั้งนี้ ในเบื้องต้น รฟม. ได้ตั้งเป้าหมายที่จะสนับสนุนอาหารจากร้านอาหารตามแนวสายทางรถไฟฟ้าที่ได้รับผลกระทบจากสถานการณ์ COVID-19 ประมาณ 8,000 กล่อง เพื่อนำไปส่งมอบให้แก่โรงพยาบาลและสถานพยาบาลต่างๆ โดยมีระยะเวลาดำเนินกิจกรรมตั้งแต่เดือนพฤษภาคม - มิถุนายน 2564 ท่านสามารถติดตามข้อมูลข่าวสาร รฟม. ได้ที่ www.mrta.co.th และเฟซบุ๊กแฟนเพจการรถไฟฟ้าขนส่งมวลชนแห่งประเทศไทย
วันพฤหัสบดีที่ 15 กรกฎาคม 2564
นายกฯ พร้อมเสนอความร่วมมืออย่างเป็นรูปธรรม และชูนโยบายเศรษฐกิจเตรียมฟื้นฟูภายหลังสถานการณ์โควิด - 19 ในการประชุม APEC Informal Leaders’ Retreat
นายกฯ พร้อมเสนอความร่วมมืออย่างเป็นรูปธรรม และชูนโยบายเศรษฐกิจเตรียมฟื้นฟูภายหลังสถานการณ์โควิด - 19 ในการประชุม APEC Informal Leaders’ Retreat
นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม จะเข้าร่วมการประชุมผู้นำเขตเศรษฐกิจเอเปคอย่างไม่เป็นทางการ (APEC Informal Leaders’ Retreat) ผ่านระบบการประชุมทางไกล ในวันศุกร์ที่ 16 กรกฎาคม 2564 เวลา 18.00 – 20.00 น. (เวลาประเทศไทย) ณ ตึกภักดีบดินทร์ ทำเนียบรัฐบาล ซึ่งนิวซีแลนด์ในฐานะเจ้าภาพได้จัดขึ้นเป็นวาระเพิ่มเติมจากวาระปกติที่จะจัดขึ้นในช่วงปลายปีนี้
โดยที่ในปี 2564 นิวซีแลนด์กำหนดหัวข้อหลักการประชุมผู้นำเขตเศรษฐกิจเอเปค ดังนี้ “ร่วมกัน ทำงาน เติบโตไปด้วยกัน” (Join, Work, Grow. Together) จะจัดการประชุมวาระปกติผ่านระบบการประชุมทางไกลในช่วงปลายปี 2564 จึงได้กำหนดจัดการประชุมผู้นำในลักษณะไม่เป็นทางการเป็นการเฉพาะกิจเพิ่มเติมเพื่อเป็นโอกาสให้ผู้นำได้หารือเพื่อแลกเปลี่ยนประสบการณ์ แนวคิด และเพิ่มความร่วมมือเกี่ยวกับการตอบสนองต่อการแพร่ระบาดของโควิด - 19 ในภูมิภาค ซึ่งการประชุมครั้งนี้จัดขึ้นภายใต้คำถามหลัก. “ในบริบทการแพร่ระบาดของโควิด - 19 อะไรคือโอกาสสำหรับภูมิภาคเอเชีย - แปซิฟิก ในการร่วมมือกันก้าวข้ามวิกฤตทางด้านสาธารณสุขและเร่งฟื้นฟูเศรษฐกิจเพื่อวางรากฐานสำหรับอนาคตที่ดีกว่า” จะเป็นการประชุมในลักษณะเชิงปฏิสัมพันธ์ และครอบคลุม
นายอนุชาฯ กล่าวว่า ในการประชุมครั้งนี้ นายกรัฐมนตรีจะได้กล่าวถ้อยแถลงแสดงวิสัยทัศน์และนโยบายของไทยในการเผชิญกับความท้าทายจากสถานการณ์ไวรัสโควิด - 19 ตลอดจนเป็นโอกาสให้ได้เสนอแนะแนวทางยกระดับพัฒนาเศรษฐกิจร่วมกันเพื่อขับเคลื่อนให้ภูมิภาคฟื้นตัวอย่างรวดเร็วต่อไป ทั้งนี้คาดว่าจะมีเอกสารผลลัพธ์การประชุม ซึ่งเน้นการฟื้นฟูเศรษฐกิจ บทบาททางการค้า และนโยบายเศรษฐกิจมหภาคในการฟื้นฟูกลับมาให้ดีกว่าเดิม (building back better)
วันอังคารที่ 22 มีนาคม 2565
ครม.อนุมัติงบกลาง 331 ล้านบาท จัดทำโครงการการบริหารจัดการ Organizational Quarantine (OQ) สำหรับแรงงานต่างด้าว และผู้ลักลอบหลบหนีเข้าเมืองของกองบัญชาการตำรวจตระเวนชายแดน
ครม.อนุมัติงบกลาง 331 ล้านบาท จัดทำโครงการการบริหารจัดการ Organizational Quarantine (OQ) สำหรับแรงงานต่างด้าว และผู้ลักลอบหลบหนีเข้าเมืองของกองบัญชาการตำรวจตระเวนชายแดน
วันที่ 22 มีนาคม 2565 น.ส.ไตรศุลีไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี (ครม.) อนุมัติงบประมาณรายจ่ายประจำปีงบประมาณ 2565 งบกลาง รายการเงินสำรองจ่ายเพื่อกรณีฉุกเฉินหรือจำเป็น ภายในกรอบวงเงิน 331.59 ล้านบาท สำหรับจัดทำโครงการการบริหารจัดการ Organizational Quarantine (OQ) สำหรับแรงงานต่างด้าว และผู้ลักลอบหลบหนีเข้าเมืองของกองบัญชาการตำรวจตระเวนชายแดน ระยะเวลาดำเนินการ 12 เดือน ตั้งแต่เดือนตุลาคม 2564-กันยายน 2565 โดยงบประมาณวงเงิน 331.59 ล้านบาท ประกอบด้วย ค่าใช้จ่ายในส่วนของอาคารกองร้อยหน่วยกำลังในหน่วยตชด.จำนวน 14 แห่ง วงเงิน 142.11 ล้านบาท และค่าใช้จ่ายในส่วนของอาคารเต็นท์สนาม ขนาด 250 เตียง จำนวน 14 แห่ง วงเงิน 189.48 ล้านบาท
ทั้งนี้จากสถานการณ์การแพร่ระบาดของโรคติดเชื้อไวรัสโคโรนา 2019(โควิด 19) ทางกองบัญชาการตำรวจตระเวนชายแดนได้จัดทำโครงการ OQ โดยใช้พื้นที่ของตำรวจตระเวนชายแดน เป็นสถานที่ควบคุมโรคติดต่อ และเป็นการป้องกันการแพร่ระบาดสู่ประชาชนที่อาศัยอยู่ในประเทศไทย โดยที่ผ่านมาช่วงเดือนพฤษภาคม-กันยายน 2564 มีคนไทยและแรงงานต่างด้าวที่เข้ารับการกักตัวแล้วจำนวน 2,999 คน ข้อมูล ณ วันที่ 14 มีนาคม 2565
สำหรับอัตราการเบิกจ่ายค่าตอบแทนเจ้าหน้าที่มีดังนี้ เจ้าหน้าที่ตำรวจตระเวนชายแดน เจ้าหน้าที่ประจำศูนย์ เจ้าหน้าที่ประสานงาน อัตราผลัดละ 420 บาท ผลัดละไม่ต่ำกว่า 8 ชั่วโมง และเจ้าหน้าที่ล่ามแปลภาษา อัตราวันละ 420 บาท ส่วนอัตราเบิกจ่ายค่าอาหารและน้ำดื่มสำหรับแรงงานต่างด้าวในอัตรามื้อละ 50 บาท จำนวน 3 มื้อ/คน/วัน และค่าตรวจหาเชื้อโรคโควิด 19 คนละ 2 ครั้ง ในอัตราครั้งละ 1,500 บาท/คน
วันอังคารที่ 8 กุมภาพันธ์ 2565
ภาคเอกชนญี่ปุ่น เอ็นเอ็มบี-มินีแบขอบคุณ ”นายกฯ” ดำเนินโครงการfactory Sandbox พร้อมเดินหน้าลงทุนต่อเนื่องมั่นใจในนโยบายของรัฐบาล
ภาคเอกชนญี่ปุ่น เอ็นเอ็มบี-มินีแบขอบคุณ ”นายกฯ” ดำเนินโครงการfactory Sandbox พร้อมเดินหน้าลงทุนต่อเนื่องมั่นใจในนโยบายของรัฐบาล
วันนี้ (8 กุมภาพันธ์ 2565) เวลา 08.30 น. ณ ห้องสีม่วง ตึกไทยคู่ฟ้า ทำเนียบรัฐบาล นายสุชาติ ชมกลิ่น รัฐมนตรีว่าการกระทรวงแรงงาน นำนายเท็ตสึ ชิโอซากิ ประธานและกรรมการบริษัท เอ็นเอ็มบี-มินีแบ จำกัด (Minebea Mitsumi Inc.) และผู้บริหารบริษัทฯ เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม นายธนกร วังบุญคงชนะ โฆษกประจำสำนักนายกรัฐมนตรี สรุปสาระสำคัญของการหารือ ดังนี้
นายสุชาติฯ กล่าวถึงบริษัทว่า เอ็นเอ็มบี-มินีแบ เป็นบริษัทใหญ่ที่มีการลงทุนในประเทศไทยยาวนานต่อเนื่อง และผู้บริหารบริษัทฯ ขอเข้าพบนายกรัฐมนตรีในวันนี้เพื่อขอบคุณการดำเนินนโยบายของรัฐบาลที่ส่งผลให้บริษัทยังดำเนินการได้อย่างต่อเนื่อง
นายกรัฐมนตรีกล่าวยินดีที่ได้พบในวันนี้ ไทยและญี่ปุ่นเป็นประเทศที่มีความสัมพันธ์ใกล้ชิดกันมายาวนาน ทั้งในระดับราชวงศ์ รัฐบาล และประชาชน อีกทั้งมีความร่วมมือระหว่างกันในทุกมิติ ซึ่งนายกรัฐมนตรีระบุว่า รัฐบาลให้ความสำคัญและคำนึงถึงภาคอุตสาหกรรม ซึ่งมีความสำคัญต่อภาคเศรษฐกิจไทยเป็นอย่างมาก โดยเฉพาะอย่างยิ่งในสถานการณ์การแพร่ระบาดของโควิด-19 รัฐบาลจึงได้ดำเนินโครงการป้องกันและควบคุมการแพร่ระบาดในโรงงาน (Factory Sandbox) เพื่อให้ภาคอุตสาหกรรม ทั้งขนาดเล็ก และขนาดใหญ่สามารถดำเนินการผลิตได้อย่างต่อเนื่อง สนับสนุนให้เศรษฐกิจของประเทศไทยสามารถกลับมาฟื้นตัวได้ รวมทั้งยังมีนโยบายที่มีเป้าหมายมุ่งสู่ความเป็นกลางทางคาร์บอน (Carbon Neutrality) ภายในปี 2593 และลดการปล่อยก๊าซเรือนกระจกสุทธิเป็นศูนย์ (Net Zero Greenhouse Gas Emission) ภายในปี 2608 โดยรัฐสนับสนุนให้เอกชนมุ่งสู่การเป็นสังคมคาร์บอนต่ำ (Low carbon society)
นายเท็ตสึกล่าวขอบคุณรัฐบาลที่ให้การดูแลและอำนวยความสะดวกภาคเอกชนให้สามารถดำเนินธุรกิจได้ รวมทั้งมีนโยบายเพื่อช่วยเหลือและสนับสนุนภาคเอกชนต่างประเทศในไทย แม้ในช่วงสถานการณ์การแพร่ระบาดของโควิด-19 มาโดยตลอด โดยเฉพาะการดำเนินโครงการป้องกันและควบคุมการแพร่ระบาดในโรงงาน (Factory Sandbox) ทำให้พนักงานทุกคนได้รับการฉีดวัคซีน จนบริษัทสามารถดำเนินการได้เต็มกำลังการผลิต สามารถจัดส่งชิ้นส่วนที่สำคัญของอุตสาหกรรม ซึ่งรวมถึงอุปกรณ์การแพทย์ จากประเทศไทยไปยังประเทศต่างๆ ทั่วโลกได้อย่างเต็มที่และต่อเนื่อง
บริษัทฯ เชื่อมั่นการลงทุนในประเทศไทย ด้วยการดำเนินนโยบายของรัฐบาล และศักยภาพของประเทศไทยที่มีภาคอุตสาหกรรมที่มั่นคง มี Supply Chain ที่มีความยืดหยุ่นและเข้มแข็ง แม้ยังคงต้องเผชิญกับโควิด-19 โดยในกลุ่มประเทศที่บริษัทได้ลงทุน ประเทศไทยเป็นประเทศเดียวที่สามารถรักษาการจ้างงานไว้ได้ และบริษัทยังได้เลือกประเทศไทยเป็นฐานการลงทุนเพิ่มเติมในฐานการผลิตใหม่ครั้งใหม่ โดยการลงทุนเพิ่มเติมครั้งนี้สอดคล้องกับโมเดลเศรษฐกิจ “BCG" ของไทย และ “Green Growth Strategy" ของญี่ปุ่น มีมูลค่าการลงทุนกว่า 3 พันล้านบาท ทั้งในด้านโครงการการผลิต และการเพิ่มประสิทธิภาพการผลิตด้วยนวัตกรรมการผลิตที่คำนึงถึงสิ่งแวดล้อมเป็นสำคัญ โดยโรงงานแห่งใหม่นี้จะช่วยลดการปล่อยก๊าซเรือนกระจก เพื่อให้เกิดความเป็นกลางทางคาร์บอน (Carbon Neutrality) ขึ้นจริงในประเทศไทย นอกจากนี้ บริษัทยังสนใจเพิ่มพูนความร่วมมือในด้านอื่นๆ เพิ่มเติม โดยเฉพาะความร่วมมือด้านการพัฒนาทรัพยากรมนุษย์
วันอังคารที่ 6 กรกฎาคม 2564
“สุริยะ”ลงพื้นที่ตรวจสอบโรงงานไฟไหม้  สั่ง กรอ.เกาะติดสถานการณ์ กำกับแนวทางป้องกัน หวั่นสารเคมีระเบิดเพิ่ม!
“สุริยะ”ลงพื้นที่ไฟไหม้โรงงานบริษัท หมิงตี้เคมีคอล จำกัด จังหวัดสมุทรปราการ ติดตามสถานการณ์อย่างใกล้ชิด สั่ง กรอ.เฝ้าระวังเข้ม พร้อมกำกับดูแลหาแนวทางป้องกันในโรงงานทั่วประเทศ ด้าน กรอ.ได้ส่งรถเคลื่อนที่เร็ว และรถตรวจสภาพอากาศเข้าพื้นที่เกิดเหตุแล้ว!
นายสุริยะ จึงรุ่งเรืองกิจ รมว.อุตสาหกรรม เปิดเผยถึงกรณีไฟไหม้โรงงานบริษัท หมิงตี้เคมีคอล จำกัด ซึ่งเป็นโรงงานผลิตโฟม และเม็ดพลาสติก ภายในซอยกิ่งแก้ว 21 ถนนกิ่งแก้ว ต.บางพลีใหญ่ อ.บางพลี จ.สมุทรปราการไฟไหม้ ว่าได้รับรายงานตั้งแต่ช่วงเช้าวันนี้ (5 ก.ค.) และได้สั่งการให้นายประกอบ วิวิธจินดา อธิบดีกรมโรงงานอุตสาหกรรม ให้เจ้าหน้าที่กรมโรงงานฯ ลงพื้นที่ด่วน เพื่อไปติดตามสถานการณ์โรงงานไฟไหม้ใกล้ชิด ซึ่งทาง กรอ.ได้ร่วมประชุมกับทางผู้ว่าราชการจังหวัดสมุทรปราการ และหน่วยงานในพื้นที่เพื่อเร่งหาสาเหตุและแนวทางอพยพช่วยเหลือประชาชนในพื้นที่เป็นการเร่งด่วน โดยเบื้องต้นได้ส่งหน่วยเคลื่อนที่เร็วของ กรอ. เข้าไปในพื้นที่ตั้งแต่ช่วงเกิดเหตุเมื่อเช้ามืดที่ผ่านมา พร้อมกับส่งรถตรวจสภาพอากาศเข้าไปในพื้นที่แล้ว โดยขณะนี้อยู่ระหว่างการหาสาเหตุ และให้ความช่วยเหลืออย่างเร่งด่วน
สำหรับมาตรการเร่งด่วนในขณะนี้การดำเนินการแก้ไขปัญหาสภาพอากาศ ที่ กรอ. กรมควบคุมมลพิษ และสำนักงานสิ่งแวดล้อมภาคที่ 13 ได้ลงพื้นที่ช่วยเหลือพี่น้องประชาชนในพื้นที่โดยรอบ พร้อมตรวจวัดคุณภาพอากาศและปริมาณสารเคมีที่ก่อให้เกิดอันตราย
“เหตุการณ์ที่เกิดขึ้นนายกรัฐมนตรี(พล.อ.ประยุทธ จันทร์โอชา) ได้แสดงความเป็นห่วงอย่างมาก โดยได้สั่งการตั้งแต่ช่วงเกิดเหตุให้ผมลงพื้นที่ตรวจสอบว่าโรงงานประเภทดังกล่าว ซึ่งจากการตรวจสอบพบว่าทั่วประเทศมีโรงงานประกอบกิจการผลิตเม็ดโฟม ESP (Expandable Polystyrene) จำนวน 2 แห่ง คือที่จังหวัดสมุทรปราการ และโรงงานไออาร์พีซี ที่จังหวัดระยอง ซึ่งโรงงานแห่งนี้ได้เริ่มดำเนินการมาตั้งแต่ปี 2532 และได้ตั้งก่อนที่จะมีชุมชนเข้าไปตั้งในบริเวณใกล้เคียง ซึ่งการจะตั้งโรงงานประเภทนี้จะมีการทำEIA และ EHIA อยู่แล้ว อย่างไรก็ตาม สำหรับความช่วยเหลือเบื้องต้น ได้มีการตั้งโรงพยาบาลสนาม เพื่อให้การช่วยเหลือผู้ประสบภัยที่มูลนิธิร่วมกตัญญูในพื้นที่จังหวัดสมุทรปราการในเบื้องต้นแล้ว”นายสุริยะฯ กล่าว
ด้านนายประกอบ วิวิธจินดา อธิบดีกรมโรงงานอุตสาหกรรม กล่าวว่า ในเบื้องต้น กรอ.ได้เคลื่อนย้ายประชาชนออกจากพื้นที่ไปยังพื้นที่ปลอดภัย โดยให้ห่างจากพื้นที่ที่สามารถติดไฟได้ พร้อมกับล้างสารเคมีที่เหลือด้วยน้ำปริมาณมากๆ ซึ่งสารสไตรีนโมโนเมอร์ (Styrene Monomer) ซึ่งเป็นสารตั้งต้นผลิตโฟมก็มีคุณสมบัติติดไฟได้ง่าย ส่วนสารพอลิสไตรีนนั้น เมื่อถูกความร้อนสูง จะให้สาร 2 ชนิดคือ สไตรีน (Styrene) และเบนซีน (Benzene) โดยเบนซีนเป็นสารพิษอันตราย มีความเป็นพิษสูงและเป็นสารก่อมะเร็ง โดยอาการของผู้ที่ได้รับเบนซีนเมื่อหายใจเข้าไปในระดับสูงและเป็นเวลานาน คือในระยะแรก ๆ จะเกิดอาการซึม วิงเวียน คลื่นไส้ หมดสติ ใจสั่น เมื่อสูดดมเป็นเวลานานจะทำให้เป็นโรคมะเร็งเม็ดเลือด (Leukemia) ได้
สำหรับเหตุไฟไหม้ โรงงาน หมิงตี้ เคมีคอล ซอยกิ่งแก้ว 21 ล่าสุดยังไม่สามารถคุมเพลิงได้ แลละคาดว่ามูลค่าสินทรัพย์ในกองเพลิงเกือบ 700 ล้านบาท มีผู้เสียชีวิต 1 ราย และมีผู้บาดเจ็บนับสิบราย แรงระเบิดทำให้บ้านเรือนเสียหายเป็นวงกว้าง ล่าสุดเจ้าหน้าที่ได้สั่งเร่งอพยพ รัศมี 5 กิโลเมตร เนื่องจากมีสารเคมี กว่า 10 ชนิด เพราะยังคุมเพลิงไม่ได้ เจ้าหน้าที่ถอนกำลังหวั่นระเบิดซ้ำ
วันศุกร์ที่ 4 กุมภาพันธ์ 2565
ผู้อำนวยการสำนักงานกิจการยุติธรรม ลงนาม MOU ร่วมกับ อสมท. มุ่งแลกเปลี่ยนองค์ความรู้ทางวิชาชีพ หวังต่อยอดพัฒนาบุคลากรให้มีประสิทธิภาพมากขึ้นตามยุคสมัยที่เปลี่ยนไป
ผู้อำนวยการสำนักงานกิจการยุติธรรม ลงนาม MOU ร่วมกับ อสมท. มุ่งแลกเปลี่ยนองค์ความรู้ทางวิชาชีพ หวังต่อยอดพัฒนาบุคลากรให้มีประสิทธิภาพมากขึ้นตามยุคสมัยที่เปลี่ยนไป ส่วน 30-31 มี.ค. เตรียมจัดประชุมวิชาการระดับชาติ ครั้งที่ 19
ผู้อำนวยการสำนักงานกิจการยุติธรรม ลงนาม MOU ร่วมกับ อสมท. มุ่งแลกเปลี่ยนองค์ความรู้ทางวิชาชีพ หวังต่อยอดพัฒนาบุคลากรให้มีประสิทธิภาพมากขึ้นตามยุคสมัยที่เปลี่ยนไป ส่วน 30-31 มี.ค. เตรียมจัดประชุมวิชาการระดับชาติ ครั้งที่ 19 หัวข้อ “กระบวนการยุติธรรมกับความท้าทายในทศวรรษหน้า”
พันตำรวจโท ดร.พงษ์ธร ธัญญสิริ ผู้อำนวยการสำนักงานกิจการยุติธรรม เปิดเผยว่า สำนักงานกิจการยุติธรรม ได้ร่วมลงนามบันทึกข้อตกลงความร่วมมือทางวิชาการและแลกเปลี่ยนองค์ความรู้ทางวิชาชีพ กับรองศาสตราจารย์เกษมศานต์ โชติชาครพันธุ์ กรรมการผู้อำนวยการใหญ่ บริษัท อสมท จำกัด (มหาชน) เพื่อแลกเปลี่ยนองค์ความรู้และพัฒนาบุคลากรในทักษะที่จำเป็นทางวิชาชีพ รวมถึงสนับสนุนการทำกิจกรรมการบริการวิชาการ การศึกษาวิจัย การพัฒนาบุคลากรและฝึกอบรม การผลิตเนื้อหาที่เกี่ยวข้องด้านกฎหมายในรูปแบบต่าง ๆ รวมถึงพัฒนาจัดทำโครงการและเผยแพร่องค์ความรู้ด้านกฎหมายสู่สังคมและประชาชนให้แพร่หลายมากยิ่งขึ้น
นอกจากนี้ ระหว่างวันที่ 30-31 มีนาคม 2565 ที่จะถึงนี้ สำนักงานกิจการยุติธรรมจะร่วมกับบริษัท อสมท จัดการประชุมทางวิชาการระดับชาติว่าด้วยงานยุติธรรม ครั้งที่ 19 ในหัวข้อ “กระบวนการยุติธรรมกับความท้าทายในทศวรรษหน้า” เพื่อเตรียมความพร้อมต่อการเปลี่ยนแปลงและแนวโน้มการพัฒนากระบวนการยุติธรรมไทยให้สอดคล้องกับสังคมที่มีการเปลี่ยนแปลงและพัฒนาอย่างต่อเนื่อง
วันจันทร์ที่ 21 กุมภาพันธ์ 2565
รมต.นร. อนุชา ลงพื้นที่ขอนแก่นพบปะเครือข่ายประชาสัมพันธ์ ย้ำปรับตัวสู่การสื่อสารไร้พรมแดน ใช้ภาษาท้องถิ่นสร้างการรับรู้ที่เป็นประโยชน์ต่อประชาชน
รมต.นร. อนุชา ลงพื้นที่ขอนแก่นพบปะเครือข่ายประชาสัมพันธ์ ย้ำปรับตัวสู่การสื่อสารไร้พรมแดน ใช้ภาษาท้องถิ่นสร้างการรับรู้ที่เป็นประโยชน์ต่อประชาชน
วันนี้ (21 กุมภาพันธ์ 2565) นายอนุชา นาคาศัย รัฐมนตรีประจำสำนักนายกรัฐมนตรี พร้อมด้วย พลโท สรรเสริญ แก้วกำเนิด อธิบดีกรมประชาสัมพันธ์ และคณะ เดินทางลงพื้นที่ จ.ขอนแก่น เพื่อปฏิบัติราชการในพื้นที่สำนักประชาสัมพันธ์เขต 1 ของกรมประชาสัมพันธ์ เพื่อร่วมพบปะเครือข่ายด้านการประชาสัมพันธ์ชุมชนในพื้นที่และรับฟังปัญหาด้านต่างๆ ของประชาชน โดยมี ดร.สมศักดิ์ จังตระกุล ผู้ว่าราชการจังหวัดขอนแก่น นางทัศนีย์ ผลชานิโก รองอธิบดีกรมประชาสัมพันธ์ และนายพรพิทักษ์ แม้นศิริ ผู้อำนวยการสำนักประชาสัมพันธ์ เขต 1 ต้อนรับ
เมื่อเดินทางถึงรัฐมนตรีประจำสำนักนายกรัฐมนตรีและคณะได้เดินทางไปยังวัดโพธิ์ศรี ต.บ้านค้อ อ.เมือง จ.ขอนแก่น โดยได้ร่วมรับชมขบวนแห่ "หุ่นเซียงยืน" ศิลปวัฒนธรรมท้องถิ่น และเข้ากราบนมัสการ พระครูสิริรัตนานุกูล เจ้าอาวาสวัดโพธิ์ศรี จากนั้นได้พบปะประชาชนและเครือข่ายด้านการประชาสัมพันธ์ในพื้นที่ เพื่อรับฟังสภาพปัญหาและข้อเสนอแนะชุมชน และเดินทางไปเยี่ยมชมพื้นที่การก่อสร้างสวนสาธารณะประจำตำบลบ้านค้อ ซึ่งเป็นพื้นที่ที่ประชาชนในตำบลได้ใช้ประโยชน์ร่วมกัน
รัฐมนตรีประจำสำนักนายกรัฐมนตรีและคณะได้เดินทางต่อไปยังศูนย์ประชุมและแสดงสินค้านานาชาติขอนแก่น (KICE) เพื่อร่วมพิธีเปิดอบรมรวมพลังเครือข่ายประชาสัมพันธ์ในพื้นที่สำนักประชาสัมพันธ์เขต 1 โดยรัฐมนตรีประจำสำนักนายกรัฐมนตรีได้บรรยายพิเศษในหัวข้อ "บทบาทและความสำคัญของเครือข่ายประชาสัมพันธ์" ตอนหนึ่งว่า ความสำคัญของการสร้างเครือข่ายการประชาสัมพันธ์ให้มีบทบาทในชุมชน คือการสร้างการรับรู้ข้อมูลข่าวสารที่ถูกต้องและเป็นประโยชน์ต่อคนในชุมชน โดยเฉพาะในพื้นที่จังหวัดขอนแก่น ซึ่งถือเป็นพื้นที่ที่มีความสำคัญในเชิงยุทธศาสตร์ ทั้งด้านเศรษฐกิจ สังคม และวัฒนธรรม ที่จะส่งผลต่อประเทศชาติหลายมิติ การทำหน้าที่เผยแพร่ข้อมูลข่าวสาร เรื่องราวต่างๆ ให้คนในท้องถิ่นเกิดความเชื่อถือ จึงต้องอาศัยกลไกเครือข่ายในพื้นที่ เป็นสื่อกลางในการถ่ายทอดและส่งต่อข้อมูลต่างๆ สร้างการรับรู้ สร้างความเข้าใจ รวมถึงให้ความช่วยเหลือในการสนับสนุนข้อมูลจากภาครัฐสู่ประชาชน และต้องก้าวทันโลก ปรับตัวให้ทันต่อการสื่อสารไร้พรมแดน
รัฐมนตรีประจำสำนักนายกรัฐมนตรี เน้นย้ำการนำเสนอข้อมูลข่าวสาร ขอให้เป็นไปรูปแบบที่ง่ายๆ ผ่านสื่อต่างๆ ให้ประชาชนเข้าใจ โดยเฉพาะภาษาท้องถิ่น ช่วยทำให้ประชาชนสนใจ เข้าใจเนื้อหาที่ต้องการสื่อสารออกไปมากยิ่งขึ้น ในบริบทสถานการณ์บ้านเมืองในขณะนี้ ขอให้เครือข่ายฯ ช่วยกันสื่อสารข้อมูลที่เป็นประโยชน์ต่อประชาชน รวมถึงนำเสนอภาพลักษณ์ที่ดีและความห่วงใยของรัฐบาลที่มีต่อประชาชน ขอให้ช่วยกันทำหน้าที่เผยแพร่ข้อมูลข่าวสารของรัฐบาล รวมถึงผลงาน นโยบายต่าง ๆ ให้ประชาชนรับรู้มากที่สุดอย่างทั่วถึง
........................
วันอังคารที่ 5 ตุลาคม 2564
โฆษกรัฐบาลเผย “นายกฯ” ย้ำรัฐบาลพรรคร่วมฯ ทำงานเป็นทีมเวิร์คไม่มีความขัดแย้ง พร้อมขอบคุณคณะรัฐมนตรีที่ได้ทำงานร่วมกันตลอด 2 ปี  3 เดือน ที่ผ่านมา
โฆษกรัฐบาลเผย “นายกฯ” ย้ำรัฐบาลพรรคร่วมฯ ทำงานเป็นทีมเวิร์คไม่มีความขัดแย้ง พร้อมขอบคุณคณะรัฐมนตรีที่ได้ทำงานร่วมกันตลอด 2 ปี  3 เดือน ที่ผ่านมา
วันนี้ (5 ตุลาคม 2564) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า กรณีที่ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้ยกเลิกคำสั่ง ฯ สำนักนายกรัฐมนตรีที่ 254/2564 เรื่อง แก้ไขเพิ่มเติมคำสั่งมอบหมายและมอบอำนาจให้รองนายกรัฐมนตรีและรัฐมนตรีประจำสำนักนายกรัฐมนตรี ปฏิบัติราชการแทนนายกรัฐมนตรี (ฉบับที่ 2) ลงวันที่ 28 กันยายน 2564 ว่า ไม่ใช่กลัวพรรคประชาธิปัตย์ถอนตัวจากการร่วมรัฐบาล แต่ได้มีการหารือกันในรายละเอียดแล้ว ถึงการบริหารงานภายในกระทรวงเกษตรและสหกรณ์ โดยเป็นการเห็นชอบร่วมกันระหว่างพลเอก ประวิตร์ วงษ์สุวรรณ รองนายกรัฐมนตรี ในฐานะหัวหน้าพรรคพลังประชารัฐ และนายจุรินทร์ ลักษณวิศิษฐ์ รองนายกรัฐมนตรีและรัฐมนตรีว่าการกระทรวงพาณิชย์ ในฐานะหัวหน้าพรรคประชาธิปัตย์ และนายเฉลิมชัย ศรีอ่อน รัฐมนตรีว่าการกระทรวงเกษตรกรและสหกรณ์ ในฐานะเลขาธิการพรรคประชาธิปัตย์ เพื่อให้การบริหารงานของกระทรวงเกษตรฯ เป็นไปด้วยความเรียบร้อย
นายธนกร ฯ ยังกล่าวว่า ท่านนายกรัฐมนตรีในฐานะหัวหน้ารัฐบาลย้ำมาตลอดว่า รัฐบาลทำงานเป็นทีมเดียวกัน คือ ทีมรัฐบาลของประเทศไทย รับฟังความเห็นและข้อเสนอแนะและตัดสินใจร่วมกันในทุกเรื่อง การทำงานที่ผ่านมาท่านนายกรัฐมนตรีให้เกียรติทุกพรรค ทุกคน และหารือหัวหน้าพรรคร่วมรัฐบาลในส่วนที่เกี่ยวข้องกับการทำงานการเมืองมาตลอด ซึ่งที่ประชุมคณะรัฐมนตรีวันนี้ ท่านนายกรัฐมนตรียังได้กล่าวขอบคุณคณะรัฐมนตรีที่ได้ทำงานร่วมกันมาตลอด 2 ปี 3 เดือน ด้วย
........................